ועדת הפנים ואיכות הסביבה, כנסת 15, פרוטוקול מספר 108, 2000-06-12 11:45

דוד אזולאי: הנושא שעל סדר היו הוא פרסום מודעות האסורות על-פי החוק בעיתונות הכללית.

דוד אזולאי: לאחרונה קיבלתי תלונות רבות על כך שמתפרסמות כל מיני מודעות בעיתונות הכללית על שירותי ליווי ועל מכוני עיסוי למיניהם, כאשר כולנו יודעים את האמת ומה מסתתר מאחורי המודעות התמימות האלה.

דוד אזולאי: ידוע לי שגם הוגשו תלונות בעניין הזה אבל לא ראינו עד היום שהוגשו כתבי אישום כנגד אותם מפרסמים.

דוד אזולאי: יש לי פה חלק קטן ממודעות אלה והן עדינות לעומת מודעות אחרות שראיתי.

דוד אזולאי: ביקרתי לא מזמן באילת ושם ראיתי מודעות עם מחירון לשירות כזה או אחר, כך וכך משלמים לשעה, כך וכך משלמים לחצי שעה וכולי.

דוד אזולאי: אני יודע שהורים רבים מתקוממים כנגד העניין הזה, בכל-זאת אנשים מכניסים עיתונים הביתה וזה גורם נזק.

דוד אזולאי: השאלה היא אם בכלל המשטרה מתמודדת עם הבעיה או שמראש עוזבת את העניין הזה ואף אחד לא מתמודד אתו, וכך העסק הזה הולך ופורח במקומותינו.

חנה פסובסקי: בחוק כתוב איסור בדבר פרסום שירותי זנות.

חנה פסובסקי: כשנתקבל החוק הנאמר "כותרת בעיתונות" שונה ל"שירותי אירוח".

חנה פסובסקי: החוק הזה מאפשר לפרסם שירותי זנות בסייגים מסוימים שמפורטים בסעיף 205(ב) שאומר: "הוראות סעיף זה לא יחולו על פרסום בדבר מתן שירותי זנות אם התקיימו בו כל אלה: עניינו אך ורק מתן שירותי זנות, התפרסם בנפרד בדברי פרסום אחרים ונמסר לאדם רק לפי בקשתו, סומן בו בצורה בולטת כי מטרתו היא לפרסם שירותי זנות".

חנה פסובסקי: כלומר, הפרסום עצמו מותר בתנאי שזה נפרד מהעיתון וזה נמסר לאדם לפי בקשתו.

חנה פסובסקי: נטענה טענה לגבי העיתונים שלא מדובר בשירותי זנות אלא אירוח כמו שכתוב בכותרת ועל כך יצא מכתב הבהרה עוד בכנסת הקודמת על-ידי יושב-ראש ועדת חוקה וגם ממשרד המשפטים כשנאמר שהמילה אירוח היא למעשה כסות למשהו שכולם מבינים במה מדובר, זה תיקון קוסמטי, אבל מקריאת תוכן המודעות וגם אם מתקשרים למודעות האלה, למעשה רואים שמדובר ברובן בשירותי זנות.

חנה פסובסקי: לכן נכתב לעורכי העיתונים, למיטב ידיעתי, שהם חייבים לפרסם אלא באופן שהחוק מתיר, בנפרד, על-פי דרישת הקונה.

חנה פסובסקי: ההודעה על קיום הישיבה ניתנה לנו בהתראה מאוד קצרה אבל בבדיקה שערכנו אין הרבה תלונות.

חנה פסובסקי: אני ספרתי שלוש תלונות שהוגשו למשטרה כאשר אחת מהן היא נגד עורכי "ידיעות אחרונות" ו"מעריב", ולגביה נפתחה חקירה במחזו תל-אביב, שם מתפרסמים העיתונים הללו או יושבות מערכות העיתונים הללו.

חנה פסובסקי: לאחר שהוגשה התלונה הזאת, כיוון שמדובר בחוק חדש, פנינו למשרד המשפטים, לפרקליטות המדינה, בבקשה למתן הבהרה, שיאמרו לנו האם הם רואים במילה אירוח ובכל מה שמסתתר מאחורי זה מתן שירותי זנות כדרישת החוק.

חנה פסובסקי: קיבלנו הבהרה שאכן זה כך ושלמעשה יש פה עבירה על איסור פרסום בדבר שירותי זנות.

חנה פסובסקי: עורכי העיתונים עדיין לא נחקרו, אבל הם ייחקרו.

חנה פסובסקי: הייתה עוד תלונה שמצאתי לגבי מקומון בקריות, ששם הוגשה תלונה על-ידי אדם פרטי נגד עורך העיתון כאשר שם מדובר בסיעות יריבות.

חנה פסובסקי: עורך העיתון הוא יושב-ראש סיעה מסוימת – נדמה לי שזה בקרית ביאליק – והמתלונן הוא יריב פוליטי שלו.

חנה פסובסקי: זה היה הרקע להגשת התלונה אבל התלונה באמת נגעה לפרסום שירותי זנות.

חנה פסובסקי: תלונה נוספת שאיתרנו היא תלונה על פרסום שירותי זנות של קטין בירושלים, תלונה שהגיש דוקטור קדמן.

חנה פסובסקי: הוא ראה במקומות כל העיר שכתוב במסגרת המודעות, ילדה נחמדה, משהו בסגנון הזה, והתקשרו לבעל המודעה הזו ונאמר שזה בעצם ביטוי וכי הכוונה לא לילדה אלא מדובר בשיחות ארוטיות שלמיטב הבנתנו זה לא שירותי זנות, החוק לא ציין זאת.

חנה פסובסקי: מדובר על שירותי זנות כשהמגע הוא מגע פיזי ולא לשיחות וגם התלונה הזו נגנזה.

חנה פסובסקי: אלה התלונות שקיימות.

חנה פסובסקי: למעשה התלונה המרכזית בתל-אביב תחקר וייחקרו עורכי העיתונים.

חנה פסובסקי: אם ייחקרו עורכי העיתונים "ידיעות אחרונות" ו"מעריב" זו תהיה החקירה העיקרית ואני מקווה שהחקירה הזו תניב פירות, אבל הם טרם נחקרו.

דוד אזולאי: אני חושב שאם לא נעצור את התופעה, היא הולכת ומחמירה.

דוד אזולאי: אם אחרי ישיבה כזאת המשטרה לא תתייחס ברצינות ותיקח את עורכי העיתונים ותזמן אותם לחקירה והנושא ייחקר עד תום וימוצו כל האמצעים כנגד עורכי העיתונים, הרי אנחנו בעצם אומרים במלים פשוטות שלעורכי העיתונים מותר לעבור על החוק.

דוד אזולאי: השאלה גם אם במשרד הפנים יש כלים כלשהם כנגד העיתונים שעוברים על החוק והאם יש איזושהי סנקציה נגדם.

דוד אזולאי: בסופו של דבר אתם הם אלה שמאשרים להם את העיתון.

דוד אזולאי: חברי הכנסת רוצים להוסיף דברים?

מוסי רז: אני חושב ששווה שהוועדה תשב עוד פעם בעוד מספר חודשים כדי לעקוב אחרי הנושא הזה.

דוד אזולאי: בזה אני מסכם את הדיון.

דוד אזולאי: אנחנו רואים בחומרה רבה שעורכי העיתונים שהם מפירי חוק לא הופיעו לישיבה הזאת ועשו זאת ביודעין.

דוד אזולאי: לגבי המשטרה, אני מאוד מקווה שהמשטרה תיקח את הנושא לידיה, תזמן את עורכי העיתונים הגדולים לחקירה ותתייחס בצורה יותר רצינית לתלונות של הציבור על פרסומים אלה וזאת על-מנת שיפסיקו לפגוע בילדים שלנו.

דוד אזולאי: הוועדה תקיים דיון נוסף.

דוד אזולאי: אני מקווה שעד לסוף מושב הקיץ נקיים דיון נוסף על-מנת לעקוב אחרי עבודת המשטרה ולראות אם אכן זימנה את הנוגעים בדבר לחקירה ואם אכן הם נחקרו.

דוד אזולאי: אני מודה לכם.